               EURÓPSKA KOMISIA
            V Bruseli16. 7. 2020
            COM(2020) 319 final
            2020/0142(APP)
            Návrh
            ROZHODNUTIE RADY,
            ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných následkoch uplynutia platnosti zmluvy o založení ESUO a o Výskumnom fonde uhlia a ocele

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Európska únia ratifikovala 4. októbra 2016 Parížsku dohodu, ktorou sa zaväzuje udržať nárast globálnej teploty výrazne pod 2 °C a vynakladať úsilie o jeho obmedzenie na 1,5 °C. V súvislosti s týmto medzinárodným záväzkom sa EÚ spolu so svojimi členskými štátmi dohodla na stanovení súboru ambicióznych cieľov na zníženie emisií skleníkových plynov o 80 % až 95 % do roku 2050 a o 40 % do roku 2030.

               V novembri 2018 Európska komisia predstavila dlhodobú strategickú víziu pre prosperujúce, moderné, konkurencieschopné a klimaticky neutrálne hospodárstvo do roku 2050 s názvom Čistá planéta pre všetkých
                  1
               . V nadväznosti na výzvy Európskeho parlamentu a Európskej rady Komisia vo svojom oznámení načrtla niekoľko opatrení, medzi ktoré patrí preskúmanie toho, ako by sa mohli aktíva Európskeho spoločenstva uhlia a ocele v likvidácii využiť na podporu prelomových technológií výroby ocele pri takmer nulových emisiách.

               V súlade so svojou dlhodobou víziou uverejnila Komisia v decembri 2019 oznámenie o európskej zelenej dohode
                  2
               . Spomedzi opatrení, ktoré sa majú prijať, Komisia zaradila dekarbonizáciu oceliarskeho odvetvia do priorít politického programu a zaviazala sa preskúmať, či sa časť finančných prostriedkov v rámci aktív Európskeho spoločenstva uhlia a ocele v likvidácii môže využiť na podporu procesov výroby ocele pri takmer nulových emisiách do roku 2030. V nasledujúcich desaťročiach Európa potrebuje ročne 175 až 290 miliárd EUR dodatočných investícií. V tejto súvislosti Komisia navrhuje v rámci investičného plánu pre zelenú dohodu revíziu právnych základov Výskumného fondu pre uhlie a oceľ, aby stimulovala investície súkromného kapitálu do ekologických projektov.

               Výskumný program Výskumného fondu pre uhlie a oceľ (VFUO) je finančný program EÚ, z ktorého sa financujú výskumné projekty v odvetví uhlia a ocele. VFUO má svoje vlastné právne základy mimo viacročného finančného rámca. Po uplynutí platnosti Zmluvy o založení Európskeho spoločenstva uhlia a ocele (ESUO) v roku 2002 a podľa protokolu č. 37 tvoriaceho prílohu k zmluvám EÚ členské štáty zriadili nový „Výskumný fond pre uhlie a oceľ“ (VFUO) ako pokračovanie programov výskumu a technického rozvoja v odvetví uhlia a ocele Európskeho spoločenstva uhlia a ocele. Vo výskumnom programe VFUO sa ročne poskytovalo približne 40 miliónov EUR na financovanie výskumu a inovácií v odvetviach uhlia a ocele (v pomere 27,2 % pre odvetvie uhlia a 72,8 % pre odvetvie ocele), v rámci ktorého sa spájajú priemyselní partneri, MSP, významné výskumné centrá a univerzity v celej Európskej únii s cieľom rozvíjať poznatky a podporovať inovácie. Jeho činnosti sú financované z príjmov z aktív ESUO v likvidácii v súlade s článkom 1 ods. 2 protokolu č. 37. Aby sa čo najviac minimalizovali výkyvy vo financovaní výskumu v dôsledku pohybov na finančných trhoch, uplatňuje sa mechanizmus vyrovnania. V dôsledku zníženia príjmov zo správy aktív prideľovanie prostriedkov z čistých príjmov a z mechanizmu vyrovnania do rozpočtu VFUO kleslo, a to zo 42 mil. EUR v roku 2017 na 12 mil. EUR v roku 2019. V roku 2017 Komisia navrhla využiť rozpočtové prostriedky, ktorých viazanosť sa zrušila, a príkazy na vymáhanie s cieľom zvýšiť rozpočet do roku 2020 na 40 miliónov EUR
                  3
               . Európsky parlament prijal v apríli 2018 legislatívne uznesenie [P8_TA (2018)0061]
                  4
                ako súčasť jeho súhlasu s rozhodnutím Rady 2018/599
                  5
               , ktorého cieľom je povoliť využitie všetkých rozpočtových prostriedkov, ktorých viazanosť sa zrušila, a príkazov na vymáhanie v rámci programu Výskumného fondu pre uhlie a oceľ (VFUO) od roku 2003. V tomto uznesení Európsky parlament vyzval k aktívnejšej správe aktív ESUO v likvidácii alebo dokonca k využitiu niektorých z týchto finančných prostriedkov na spustenie veľkých projektov, ktorými sa európske odvetvie ocele stane ekologickým a konkurencieschopným.

               Ako už bolo uznané
                  6
               , na úspešné vykonávanie výskumného programu VFUO je každý rok potrebné financovanie vo výške aspoň 40 mil. EUR. Pri súčasnej úrokovej sadzbe bude však vzhľadom na vyčerpanie zdrojov dostupných na účely mechanizmu vyrovnania a so zreteľom na vystúpenie Spojeného kráľovstva v krátkodobom až strednodobom horizonte zložité dosiahnuť primerané ročné výnosy z investovaných aktív.

               Nedávnym preskúmaním Dvora audítorov o Európskom spoločenstve uhlia a ocele
                  7
                sa dospelo k záveru, že financovanie Výskumného fondu pre uhlie a oceľ výlučne z príjmov zo správy aktív nie je pri súčasnej úrovni úrokových sadzieb udržateľné. Dvor audítorov v prvom rade podotkol, že revízia finančných usmernení je súrna a mala by poskytnúť odpoveď na otázku, ako zabezpečiť, aby bolo vlastné imanie ESUO v likvidácii produktívnejšie pre rámcové programy EÚ pre výskum.

               Poradné skupiny pre uhlie a oceľ (CAG a SAG)
                  8
                v júni 2019 naliehavo vyzývali na revíziu právneho základu s cieľom zabezpečiť pokračovanie programu a zároveň prispôsobiť ciele súčasným potrebám odvetvia. Zároveň podporili postupné využívanie podielu aktív rovnajúcemu sa približne jednej tretine (čiže približne 50 – 70 miliónom EUR ročne na roky 2021 – 2027) na financovanie výskumných projektov v odvetví uhlia a ocele v súčinnosti s Mechanizmom spravodlivej transformácie, iniciatívou pre uhoľné regióny prechádzajúce transformáciou
                  9
               , Horizontom Európa a inovačným fondom. Spoločná skupina CAG-SAG zriadená ad-hoc podporila 25. júna 2019 otvorenie aktív ESUO.

               Výskumom a inováciami sa v energeticky náročných odvetviach umožňuje vývoj a demonštrácia zariadenia vo vhodnej mierke, aby sa otestovali všetky technické a ekonomické údaje s cieľom pokračovať v priemyselnom alebo komerčnom využívaní technológie pri minimálnom riziku. V oznámení o zelenej dohode z roku 2019 sa navrhuje podporiť prelomové technológie ekologického oceliarstva, ktoré do roku 2030 prinesú bezuhlíkový proces výroby ocele, a preskúmať, či by sa dala využiť časť financovania likvidovaného v rámci Európskeho spoločenstva uhlia a ocele. V rámci Výskumného fondu pre uhlie a oceľ sa bude rozvíjať najmä čistá výroba ocele, ktorá bude prelomovým bodom umožňujúcim nasmerovať iné energeticky náročné odvetvia, ako napr. odvetvie chemických látok a cementu, na cestu klimatickej neutrálnosti do roku 2050.

               Z toho vyplýva, že revízia právnych základov VFUO získala na relevantnosti, naliehavosti a ambicióznosti.

               Vzhľadom na uvedené skutočnosti sa v tomto návrhu odporúčajú zmeny súčasného rozhodnutia. Jeho cieľom je umožniť predaj časti aktív
                  10
                ESUO v likvidácii za obdobie 2021 – 2027 s cieľom stanoviť ročné pridelené rozpočtové prostriedky VFUO vo výške 111 miliónov EUR ročne. Týmito ročnými pridelenými rozpočtovými prostriedkami sa bude aj naďalej podporovať spoločný výskum v odvetviach súvisiacich s uhlím a oceľou v rámci výskumného programu VFUO, takisto sa budú podporovať prelomové technológie, ktoré do roku 2030 povedú k procesom výroby ocele pri takmer nulových emisiách, a výskumné projekty v odvetví uhlia, riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie a v súlade s článkom 4 ods. 2. Komisia sa konkrétne zameria na odvetvie súvisiace s oceliarskym priemyslom a na podporu výskumných projektov prostredníctvom špecializovaného spoločne programovaného partnerstva v oblasti ekologického oceliarstva
                  11
                v súčinnosti s inými programami Európskej únie, najmä s rámcovým programom pre výskum a inováciu.

                  Európske verejno-súkromné partnerstvo sa považuje za hodnotný nástroj na podporu rozvoja a vykonávania výskumných činností strategického významu, aby Únia mohla riešiť globálne výzvy a udržať si konkurencieschopnosť.

               Navrhované zmeny na umožnenie použitia aktív fondu, ak je to potrebné, na zabezpečenie ročných pridelených rozpočtových prostriedkov vo výške 40 miliónov EUR a financovanie veľkých výskumných a inovačných projektov.

               Rozhodnutie 2003/76/ES sa navrhuje zmeniť tak, aby sa do roku 2027 do VFUO poskytli ročné pridelené rozpočtové prostriedky, ktoré sa použijú takto: 40 miliónov EUR ročne na financovanie spoločného výskumu v odvetviach uhlia a ocele a zostávajúcich 71 miliónov EUR na financovanie prelomových technológií, ktoré povedú k procesom výroby ocele pri takmer nulových emisiách, a výskumných projektov zameraných na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie. Tieto pridelené rozpočtové prostriedky a súvisiace platby by sa mali generovať z čistých príjmov z investícií a v prípade potreby z výnosov z predaja aktív.

               Tieto pridelené rozpočtové prostriedky by mali byť výslovne zakotvené v rozhodnutí s cieľom umožniť predvídateľný tok zdrojov v dostatočnom rozsahu, aby bolo možné pokračovať v žiaducej podpore spoločného výskumu v odvetví ocele a uhlia.

               K dnešnému dňu sa aktíva ESUO v likvidácii spravovali tak, že návratnosť investovaných aktív bola prostriedkom na financovanie výskumných projektov. Odzrkadľuje sa to vo formulácii oddielu 1 („Použitie fondov“) prílohy k rozhodnutiu Rady 2003/77/ES a v odôvodnení 3 toho istého rozhodnutia, v ktorom sa stanovuje, že „celý kapitál aktív Výskumného fondu uhlia a ocele by sa mal zachovať neporušený“.

               Z vyššie uvedených dôvodov tento prístup nie je v súlade s potrebou poskytnúť požadovanú úroveň financovania, ktorá je nevyhnutná na vytvorenie zmysluplného výskumného programu pre odvetvie ocele a uhlia.

               Pokračujúce naliehanie na to, aby aktíva fondu ostali neporušené, preto nie je realistické a treba ho upraviť. Okrem toho už neexistujú žiadne ďalšie povinnosti ponechania si rezerv na poskytovanie záruk veriteľom ESUO, keďže už neexistujú žiadne nesplatené pôžičky.

               Na tento účel treba zmeniť rozhodnutie tak, aby lepšie zohľadňovalo potreby základnej politiky, ktorú má vykonávať ESUO v likvidácii, a výzvy súvisiace s vytváraním výnosov na úrovni potrebnej v kontexte súčasných trhových podmienok pri zachovaní dostatku aktív ESUO na vytváranie príjmov po roku 2027.

               Navrhuje sa zrušiť mechanizmus vyrovnania, pretože sa po prijatí navrhovaných zmien považuje za zastaraný nástroj.

               Komisia okrem toho využije príležitosť revízie rozhodnutia na odpis pohľadávok, ak predpokladané náklady na vymáhanie presahujú sumu, ktorá je predmetom vymáhania, a ak odpis nepoškodí dobré meno Únie; ak nie je možné pohľadávku vymôcť z dôvodu platobnej neschopnosti dlžníka alebo akéhokoľvek iného insolvenčného konania; ak je vymáhanie v rozpore so zásadou proporcionality.

               Článok 2 ods. 2, ktorým sa stanovuje postup prijímania viacročných finančných usmernení pre správu aktív, a článok 4 ods. 3, ktorým sa stanovuje postup prijímania viacročných technických usmernení pre tento program, by sa mali v konečnom dôsledku vypustiť, pretože v súčasnosti sú vzhľadom na článok 2 ods. 2 protokolu č. 37
                  12
                úplne nadbytočné.

               Tieto nadbytočné ustanovenia by sa mali z dôvodu transparentnosti vypustiť, pretože z nich už nemožno vychádzať.

               •Súlad s existujúcimi ustanoveniami v tejto oblasti politiky

               Návrh je súčasťou právneho balíka, ktorým sa reviduje výskumný program Výskumného fondu pre uhlie a oceľ. Súvisí najmä s:

               ·návrhom Komisie na zmenu rozhodnutia Rady 2008/376/ES o prijatí výskumného programu Výskumného fondu pre uhlie a oceľ a o viacročných technických pokynoch pre tento program.

               ·návrhom Komisie na zmenu rozhodnutia Rady 2003/77/ES, ktorým sa ustanovujú viacročné finančné usmernenia na riadenie aktív ESUO v likvidácii a na riadenie aktív Výskumného fondu uhlia a ocele po ukončení tejto likvidácie. Revízia rozhodnutia Rady 2003/77/ES je v rámci zodpovednosti generálneho riaditeľstva pre rozpočet takisto v súlade s preskúmaním Európskeho dvora audítorov z roku 2019 týkajúcim sa likvidácie ESUO.

               •Súlad s ostatnými politikami Únie

               Návrh sa reviduje v súlade s Parížskou dohodou, oznámením o európskej zelenej dohode
                  13
               , ktorým sa stanovuje rámec transformácie Európy na prvý klimaticky neutrálny kontinent do roku 2050, a s ním súvisiacim oznámením Komisie Investičný plán zelenej dohody – Investičný plán pre udržateľnú Európu
                  14
               , ktorý bol predložený 14. januára 2020.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom, podľa ktorého má EÚ právo konať, je článok 2 protokolu (č. 37) tvoriaceho prílohu k Zmluve o Európskej únii a k Zmluve o fungovaní Európskej únie o finančných následkoch uplynutia platnosti zmluvy o založení ESUO a o Výskumnom fonde uhlia a ocele.

               •Subsidiarita (v prípade inej ako výlučnej právomoci)

               Opatrenia, ktorými sa vykonáva protokol, sú stanovené v rozhodnutí Rady, ktorého revízia patrí do výlučného práva iniciatívy Komisie pri predkladaní legislatívnych návrhov.

               •Proporcionalita

               Návrh je potrebný na stanovenie opatrení nevyhnutných na vykonávanie protokolu o finančných následkoch uplynutia platnosti zmluvy o založení ESUO a o Výskumnom fonde uhlia a ocele tvoriaceho prílohu k Zmluvám o EÚ.

               •Výber nástroja

               Nástrojom sa mení rozhodnutie Rady, preto to musí byť rozhodnutie.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Návrh vychádza z výsledkov správy za sedemročný cyklus podávania správ, v rámci ktorej sa monitoruje program VFUO, vrátane posúdenia očakávaných prínosov za účasti skupiny odborníkov
                     15
                  . Posledná výročná správa za sedemročný cyklus podávania správ bola uverejnená 5. februára 2020
                     16
                  . Odborníci analyzovali fungovanie programu VFUO a posúdili technologický vývoj a očakávané prínosy programu pre odvetvie a spoločnosť a vypracovali odporúčania na zlepšenie programu vrátane revízie právneho základu.

               •Konzultácie so zainteresovanými stranami

                  Subjekty zainteresované vo VFUO sa zúčastnili na niekoľkých ad hoc stretnutiach, ako aj osobitných zasadnutiach poradnej skupiny (poradná skupina pre uhlie – poradná skupina pre oceľ – SAG) a zasadnutiach výboru pre uhlie a oceľ (ekvivalent programového výboru v programe Horizont 2020). Priamym výsledkom týchto stretnutí bolo schválenie otvorenia aktív ESUO ad hoc spoločnou skupinou CAG – SAG 25. júna 2019.

               •Získavanie a využívanie expertízy

               Predbežné výsledky tejto správy z monitorovania a hodnotenia VFUO boli predstavené na seminári „Oceľ a uhlie: nová perspektíva“, ktorý zorganizovala Európska komisia 28. marca 2019 a na ktorom sa zúčastnilo viac ako 100 zainteresovaných strán
                  17
               .

               •Posúdenie vplyvu

               Posúdenie vplyvu nie je pre navrhovanú revíziu potrebné, keďže sa nepredpokladajú významné hospodárske, environmentálne alebo sociálne vplyvy.

               •Regulačná vhodnosť a zjednodušenie

               Návrh vychádza z výsledkov správy za sedemročný cyklus podávania správ, na základe ktorej sa plánuje pravidelné preskúmanie program VFUO, vrátane posúdenia očakávaných prínosov.

               •Základné práva

                  Návrh je v súlade s ochranou základných práv.

               4.VPLYV NA ROZPOČET

               Návrh nevytvára žiadne nové záväzky na ťarchu všeobecného rozpočtu v kontexte súčasného VFR.

               5.ĎALŠIE PRVKY

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

               Revízia sa preto týka týchto ustanovení:

               1.článok 1 ods. 1a

               Týmto článkom sa zavádza doložka „de minimis“ a vychádza z článku 101 nariadenia o rozpočtových pravidlách uplatniteľného na všeobecný rozpočet Únie. Umožňuje Komisii odpísať pohľadávky ešte pred vyčerpaním všetkých možných prostriedkov nápravy v obmedzených a osobitných prípadoch, ak by predpokladané náklady na vymáhanie presahovali sumu, ktorá je predmetom vymáhania, a ak by odpis nepoškodil dobré meno Únie alebo v prípade platobnej neschopnosti dlžníka, alebo ak by vymáhanie bolo v rozpore so zásadou proporcionality. Uplatňovanie tejto doložky umožní zabezpečiť riadne ukončenie procesu likvidácie.

               2.Článok 2 ods. 1

               Aktíva spravuje Komisia tak, aby bolo možné zachovať ročné pridelené rozpočtové prostriedky VFUO vo výške [111 miliónov EUR] do roku 2027 na financovanie výskumu v odvetviach súvisiacich s uhoľným a oceliarskym priemyslom, a to konkrétne [40 miliónov EUR] na financovanie spoločného výskumu v uvedených sektoroch a [71 miliónov EUR] na financovanie prelomových technológií, ktoré povedú k procesom výroby ocele pri takmer nulových emisiách, a na financovanie výskumných a inovačných projektov zameraných na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie pre odvetvie uhlia a v súlade s článkom 4 ods. 2. Po roku 2027 Komisia spravuje aktíva tak, aby zabezpečila ich dlhodobú návratnosť. Aktíva sa investujú s cieľom zachovať, a ak je to možné, zvýšiť hodnotu týchto aktív.

               3.Článok 2 ods. 1a

               1a.Ročné pridelené rozpočtové prostriedky [111 miliónov EUR] by mali pozostávať z čistých príjmov z investícií a, ak sú nedostatočné, z predaja časti aktív ESUO v likvidácii a po ukončení likvidácie z aktív Výskumného fondu uhlia a ocele.

               4.V článku 2 sa vypúšťa odsek 2.

               5.Článok 3 ods. 1

               1. Každý rok bude zostavený výkaz ziskov a strát, súvaha a finančná správa, ktoré budú prezentovať, samostatne od ostatných finančných operácií Európskej únie, likvidačné operácie uvedené v článku 1 a investičné transakcie a operácie správy aktív podľa článku 2. Tieto finančné výkazy budú pripojené k finančným výkazom, ktoré Komisia každý rok zostavuje podľa článku 318 Zmluvy o fungovaní Európskej únie a podľa nariadenia o rozpočtových pravidlách, ktoré sa vzťahujú na všeobecný rozpočet Únie.

               6.Článok 3 ods. 2

               2. Právomoci Európskeho parlamentu, Rady a Dvora audítorov týkajúce sa kontroly a vyrovnania uvedené v Zmluve o fungovaní Európskej únie a v nariadení o rozpočtových pravidlách, ktoré sa vzťahujú na všeobecný rozpočet Únie, sa uplatňujú na operácie uvedené v odseku 1.

               7.Článok 4 ods. 1

               1. Čistý príjem z investícií uvedený v článku 2 a výnosy z predaja časti aktív predstavujú vonkajší pripísaný príjem v rámci všeobecného rozpočtu Európskej únie. Tento príjem bude vyhradený na špecifický účel, menovite na financovanie výskumných projektov v sektoroch súvisiacich s uhoľným a oceliarskym priemyslom, ktoré nie sú pokryté Rámcovým výskumným programom. Bude tvoriť Výskumný fond pre uhlie a oceľ a bude riadený Komisiou.

               8.V článku 4 sa vypúšťa odsek 3.

               9.V článku 5 sa vypúšťa odsek 2.

               10.Príloha sa vypúšťa.

               2020/0142 (APP)

               Návrh

               ROZHODNUTIE RADY,

               ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných následkoch uplynutia platnosti zmluvy o založení ESUO a o Výskumnom fonde uhlia a ocele

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Protokol č. 37 o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ, pripojenom k Zmluve o Európskej únii a k Zmluve o fungovaní Európskej únie, a najmä na jeho článok 2 prvý odsek,

               so zreteľom na návrh Európskej komisie,

               so zreteľom na súhlas Európskeho parlamentu
                  181,

               konajúc v súlade s mimoriadnym legislatívnym postupom,

               keďže:

               (1)Platnosť Zmluvy o založení Európskeho spoločenstva uhlia a ocele uplynula 23. júla 2002 v súlade s článkom 97 uvedenej zmluvy. Všetky aktíva a pasíva Európskeho spoločenstva uhlia a ocele (ďalej len „ESUO“) sa previedli na Úniu 24. júla 2002.

               (2)V súlade s protokolom č. 37 sa čistá hodnota aktív a pasív uvedená v súvahe ESUO z 23. júla 2002 považuje za aktíva určené na výskum v odvetviach súvisiacich s uhoľným a oceliarskym priemyslom, ďalej len „ESUO v likvidácii“, a po ukončení likvidácie za „aktíva Výskumného fondu uhlia a ocele“.

               (3)V protokole č. 37 sa tiež stanovuje, že príjmy z týchto aktív, uvádzané ako „Výskumný fond pre uhlie a oceľ“ (VFUO), sa využijú výlučne na výskum mimo rámcového výskumného programu v odvetviach súvisiacich s uhoľným a oceliarskym priemyslom v súlade s ustanoveniami protokolu č. 37 a aktov prijatých na jeho základe.

               (4)Rada prijala 1. februára 2003 rozhodnutie 2003/76/ES
                  19
               2, ktorým sa ustanovujú pravidlá na vykonávanie protokolu č. 37.

               (5)Z dôvodu nízkych úrokových sadzieb sa príjmy pripísané na financovanie výskumných projektov v odvetviach uhlia a ocele rýchlo znižujú.

               (6)Vedie to k situácii, keď sa možno nedosiahne nevyhnutný minimálny rozpočet na organizovanie každoročnej výzvy na predkladanie návrhov pre výskumný program Výskumného fondu pre uhlie a oceľ (ďalej len „program“).

               (7)Je nutné mať k dispozícii nevyhnutný minimálny rozpočet na zorganizovanie výzvy, aby program poskytoval zmysluplnú podporu hodnotným projektom spoločného výskumu, ktoré disponujú kritickým množstvom a pridanou hodnotou EÚ na účely zlepšenia udržateľnosti, t. j. zdravie, bezpečnosť, pracovné podmienky a zníženie vplyvu na životné prostredie v odvetviach súvisiacich s uhoľným a oceliarskym priemyslom.

               (8)V rámci oznámenia o európskej zelenej dohode – COM(2019) 640 final – sa Komisia zaviazala podporiť prelomové technológie ekologického oceliarstva, ktoré do roku 2030 povedú k procesom výroby ocele pri takmer nulových emisiách. Na tento účel sa Komisia zaviazala preskúmať, či by sa mohla použiť časť financovania v rámci ESUO v likvidácii.

               (9)Na splnenie cieľov EÚ sa v oznámení Investičný plán zelenej dohody a Mechanizmus spravodlivej transformácie – COM(2020) 21 final uznala potreba revízie právneho základu VFUO s cieľom umožniť využívanie aktív ESUO v likvidácii a po ukončení likvidácie aj aktív VFUO.

               (10)Predaj podielu aktív ESUO v likvidácii a po ukončení likvidácie aktíva VFUO na financovanie výskumných projektov v odvetviach uhlia a ocele by sa mal povoliť pod podmienkou, že by sa mali zachovať rezervy na zaručenie obmedzených zostávajúcich záväzkov vyplývajúcich z akejkoľvek nepredvídateľnej zodpovednosti a že primeraná časť aktív, ktoré už nie sú potrebné na uvedené účely, by sa mala naďalej investovať do vytvárania príjmov.

               (11)Predaj podielu aktív ESUO v likvidácii a po ukončení likvidácie aktíva VFUO by mohol byť potrebný na to, aby sa do roku 2027 poskytli ročné pridelené rozpočtové prostriedky vo výške [111 miliónov EUR] do VFUO, ktoré sa použijú takto: [40 miliónov EUR] ročne na financovanie spoločného výskumu v odvetviach uhlia a ocele a zostávajúcich [71 miliónov EUR] na financovanie prelomových technológií, ktoré povedú k procesom výroby ocele pri takmer nulových emisiách, a výskumných projektov zameraných na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie a v súlade s článkom 4 ods. 2. Možnosť predať podiel aktív ESUO v likvidácii a po ukončení likvidácie aktíva VFUO sa obmedzuje na financovanie ročných pridelených rozpočtových prostriedkov na rozpočtové roky 2021 – 2027.

               (12)VFUO by sa preto mal financovať nielen z čistých príjmov z investícií, ale v prípade potreby aj z výnosov vyplývajúcich z predaja časti aktív vo fonde do výšky sumy predpokladanej na obdobie 2021 – 2027.

               (13)Článok 2 ods. 2, ktorým sa stanovuje postup prijímania viacročných finančných usmernení pre správu aktív, a článok 4 ods. 3, ktorým sa stanovuje postup prijímania viacročných technických usmernení pre tento program, by sa mali vypustiť, pretože sú vzhľadom na článok 2 ods. 2 protokolu č. 37 redundantné.

               (14)Navrhuje sa zrušiť mechanizmus vyrovnania, pretože ide o zastaraný nástroj.

               (15)V článku 1 by sa mal doplniť nový odsek s cieľom umožniť odpísanie pohľadávok na základe zásad stanovených v článku 101 ods. 2 prvom pododseku nariadenia o rozpočtových pravidlách
                  20
               .

               (16)Rozhodnutie 2003/76/ES by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

               Článok 1

               Rozhodnutie 2003/76/ES sa mení takto:

               1.Článok 1 sa mení takto:

               a)Vkladá sa tento odsek 1a:

               „1a. Komisia odpisuje pohľadávky ešte pred vyčerpaním všetkých uvedených prostriedkov nápravy v týchto prípadoch:

               a)ak by predpokladané náklady na vymáhanie presahovali sumu, ktorá je predmetom vymáhania a ak by odpísanie stanovenej pohľadávky nepoškodilo dobré meno Únie;

               b)ak nie je možné pohľadávku vymôcť z dôvodu platobnej neschopnosti dlžníka alebo akéhokoľvek iného insolvenčného konania;

               c)ak je vymáhanie v rozpore so zásadou proporcionality.“

               2.Článok 2 sa mení takto:

               a)Odsek 1 sa nahrádza takto:

               „1. Aktíva spravuje Komisia tak, aby bolo možné zachovať ročné pridelené rozpočtové prostriedky VFUO vo výške [111 miliónov EUR] do roku 2027 na financovanie výskumu v odvetviach súvisiacich s uhoľným a oceliarskym priemyslom, a to konkrétne [40 miliónov EUR] na financovanie spoločného výskumu v uvedených sektoroch a [71 miliónov EUR] na financovanie výskumu prelomových technológií, ktoré povedú k procesom výroby ocele pri takmer nulových emisiách, a na financovanie výskumných projektov zameraných na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie a v súlade s článkom 4 ods. 2. Po roku 2027 Komisia spravuje aktíva tak, aby zabezpečila ich dlhodobú návratnosť. Aktíva sa investujú s cieľom zachovať, a ak je to možné, zvýšiť hodnotu týchto aktív.“

               b)Vkladá sa tento odsek 1a:

               „1a. Ročné pridelené rozpočtové prostriedky [111 miliónov EUR] pozostávajú z čistých príjmov z investícií a, ak sú nedostatočné, z predaja časti aktív ESUO v likvidácii a po ukončení likvidácie z aktív Výskumného fondu uhlia a ocele.“

               c)Odsek 2 sa vypúšťa.

               3.V článku 3

               a)sa odsek 1 nahrádza takto:

               „1. Každý rok bude zostavený výkaz ziskov a strát, súvaha a finančná správa, ktoré budú prezentovať, samostatne od ostatných finančných operácií Európskej únie, likvidačné operácie uvedené v článku 1 a investičné transakcie a operácie správy aktív podľa článku 2.

               Tieto finančné výkazy budú pripojené k finančným výkazom, ktoré Komisia každý rok zostavuje podľa článku 318 Zmluvy o fungovaní Európskej únie a podľa nariadenia o rozpočtových pravidlách, ktoré sa vzťahujú na všeobecný rozpočet Únie.“

               b)Odsek 2 sa nahrádza takto:

               „2. Právomoci Európskeho parlamentu, Rady a Dvora audítorov týkajúce sa kontroly a vyrovnania uvedené v Zmluve o fungovaní Európskej únie a v nariadení o rozpočtových pravidlách, ktoré sa vzťahujú na všeobecný rozpočet Únie, sa uplatňujú na operácie uvedené v odseku 1.“

               4.V článku 4

               a)sa odsek 1 nahrádza takto:

               „1. Čistý príjem z investícií uvedených v článku 2 a výnosy z predaja časti aktív predstavujú príjem v rámci všeobecného rozpočtu Európskej únie. Tento príjem bude vyhradený na špecifický účel, menovite na financovanie výskumných projektov v sektoroch súvisiacich s uhoľným a oceliarskym priemyslom, ktoré nie sú pokryté Rámcovým výskumným programom. Bude tvoriť Výskumný fond pre uhlie a oceľ a bude riadený Komisiou.“

               b)Odsek 3 sa vypúšťa.

               5.V článku 5 sa vypúšťa odsek 2.

               6.Príloha sa vypúšťa.

               Článok 2

               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 1. januára 2021 alebo po tomto dátume.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        COM/2018/773 final, Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru, Výboru regiónov a Európskej investičnej banke. Čistá planéta pre všetkých – Európska dlhodobá strategická vízia pre prosperujúce, moderné, konkurencieschopné a klimaticky neutrálne hospodárstvo (28.11.2018).

                     (2)

                        COM(2019) 640 final, Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov. Európska zelená dohoda (11.12.2019).

                     (3)

                        Rozhodnutie Rady 2018/599, ktorým sa mení rozhodnutie 2003/76/ES (Ú. v. EÚ L 101, 20.4.2018, s. 1).

                     (4)

                        https://www.europarl.europa.eu/doceo/document/TA-8-2018-0061_EN.html.

                     (5)

                        Rozhodnutie Rady 2018/599, ktorým sa mení rozhodnutie 2003/76/ES (Ú. v. EÚ L 101, 20.4.2018, s. 1).

                     (6)

                        Dvor audítorov: Preskúmanie č. 10/2019, Európske spoločenstvo uhlia a ocele: likvidácia prebieha podľa plánu, financovanie výskumu však už nie je udržateľné (s. 13).

                     (7)

                        Tamže, s. 17

                     (8)

                        Úlohou poradnej skupiny pre uhlie (CAG) a poradnej skupiny pre oceľ (SAG) je pomáhať Komisii pri riadení výskumného programu v súvislosti s aspektmi týkajúcimi sa uhlia a ocele. Členovia poradných skupín sú jednotlivci vymenovaní Komisiou a zastupujú spoločný záujem zainteresovaných strán. Členovia sú vymenovaní na obdobie 42 mesiacov.

                     (9)

                        Pozri odôvodnenie 11.

                     (10)

                        Výška aktív, ktoré sa majú zohľadniť pri výpočte, je úroveň k 31. 12. 2019.

                     (11)

                        Spoločne programované európske partnerstvo je iniciatíva pripravená s včasným zapojením členských štátov, v rámci ktorej sa Únia spolu so súkromnými a/alebo verejnými partnermi (ako napríklad priemysel, univerzity, výskumné organizácie, subjekty poverené vykonávaním verejnej služby na miestnej, regionálnej, národnej alebo medzinárodnej úrovni alebo organizácie občianskej spoločnosti vrátane nadácií a MVO) zaviažu spoločne podporovať rozvoj a vykonávanie programu výskumných činností. Spoločne programované európske partnerstvá sú zriadené na základe memoránd o porozumení a/alebo zmluvných dojednaní medzi Komisiou a verejnými a/alebo súkromnými partnermi a špecifikujú sa v nich ciele partnerstva, príslušné záväzky partnerov poskytnúť peňažné a/alebo nepeňažné príspevky, kľúčové ukazovatele výkonnosti a vplyvu a výsledky, ktoré sa majú dosiahnuť. Zahŕňajú identifikáciu doplňujúcich výskumných činností, ktoré vykonávajú partneri a výskumný program.

                     (12)

                        V čase prijímania rozhodnutí 2003/76 a 2008/376 obsahoval protokol (č. 34) o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ (2001), ktorý tvorí prílohu k ZES, právny základ iba pre rozhodnutie 2003/76.

                     (13)

                        COM(2019) 640, 11. decembra 2019.

                     (14)

                        COM(2020) 21, 14. januára 2020.

                     (15)

                        Správa z monitorovania a hodnotenia sa uvádza v ustanoveniach rozhodnutia Rady č. 2008/376/ES uverejneného v Úradnom vestníku Európskej únie z 20. mája 2008, Ú. v. EÚ L 130, s. 7, a zmeneného rozhodnutím Rady 2017/955 z 29. mája 2017.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED
                     0A23CA684631B0CF
                  .

                     (18)
                  1
                        Ú. v. EÚ C , , s. .

                     (19)
                  2
                        Ú. v. EÚ L 29, 5.2.2003, s. 22 – 24.

                     (20)

                        Ú. v. EÚ L 193, 30.7.2018, s. 1.


               EURÓPSKA KOMISIA
            V Bruseli16. 7. 2020
            COM(2020) 320 final
            2020/0141(NLE)
            Návrh
            ROZHODNUTIE RADY,
            ktorým sa mení rozhodnutie 2008/376/ES o prijatí výskumného programu Výskumného fondu pre uhlie a oceľ a o viacročných technických pokynoch pre tento program

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Cieľom tohto návrhu je zmeniť rozhodnutie Rady 2008/376/ES
                     1
                   tak, aby bolo v súlade s vedeckými, technologickými a politickými cieľmi Spoločenstva v súlade s článkom 2 samotného rozhodnutia Rady 2008/376/ES. Konkrétnejšie je tento návrh zameraný na revíziu cieľov výskumu v sektoroch uhlia a ocele v rámci výskumného programu Výskumného fondu pre uhlie a oceľ (ďalej len „výskumný program VFUO“). V návrhu sa zohľadnili odporúčania uvedené v správe z monitorovania a hodnotenia VFUO (2011 – 2017)
                     2
                  , ako aj odporúčania poradných skupín pre uhlie a oceľ
                     3
                   a členských štátov zastúpených vo Výbore pre uhlie a oceľ
                     4
                  .

                  Cieľom tohto návrhu Komisie je zosúladiť výskumný program VFUO s Parížskou dohodou
                     5
                  , európskou zelenou dohodou Komisie
                     6
                  , oznámeniami o investičnom pláne pre udržateľnú Európu
                     7
                  , novým akčným plánom pre obehové hospodárstvo
                     8
                   a novou priemyselnou stratégiou Komisie pre Európu
                     9
                  .

                  Cieľom návrhu je:

               ·aktualizácia cieľov výskumu v sektore uhlia v súlade s cieľmi Komisie v oblasti klímy, energetiky a ochrany životného prostredia. Zameriava sa aj na dosiahnutie uhlíkovej neutrality do roku 2050 a zásady „nespôsobovať škodu“, ktoré sú zakotvené v oznámení o európskej zelenej dohode,

               ·podpora férovej a spravodlivej transformácie pre uhoľné regióny v súlade so zásadami Mechanizmu spravodlivej transformácie,

               ·revízia cieľov výskumu v sektore ocele, aby sa uprednostňovali technológie, aplikácie a používanie výroby ocele pri takmer nulových emisiách,

               ·zabezpečenie možnosti realizácie časti výskumného programu VFUO prostredníctvom spoločne programovaných európskych partnerstiev,

               ·nahradenie osobitného režimu pre odborníkov výskumného rámcového programu všeobecnými pravidlami o platených externých odborníkoch stanovenými v nariadení o rozpočtových pravidlách
                  10
               .

               •Súlad s existujúcimi ustanoveniami v tejto oblasti politiky

                  Návrh je súčasťou právneho balíka, ktorým sa reviduje výskumný program VFUO. Súvisí najmä s návrhmi Komisie na zmenu rozhodnutia Rady 2003/76/ES
                     11
                  , ktorým sa ustanovujú opatrenia potrebné na vykonávanie protokolu (č. 37)
                     12
                  , a rozhodnutia Rady 2003/77/ES
                     13
                  , ktorým sa ustanovujú viacročné finančné usmernenia na riadenie aktív Európskeho spoločenstva uhlia a ocele (ESUO) v likvidácii a na riadenie aktív VFUO po skončení tejto likvidácie. Revízia rozhodnutia Rady 2003/77/ES je v rámci zodpovednosti generálneho riaditeľstva pre rozpočet takisto v súlade s preskúmaním Európskeho dvora audítorov z roku 2019 týkajúcim sa likvidácie ESUO
                     14
                  .

               •Súlad s ostatnými politikami Únie

                  Európska komisia prijala 11. decembra 2019 oznámenie „Európska zelená dohoda“
                     15
                  , ktorým sa stanovuje rámec pre transformáciu EÚ na prvý klimaticky neutrálny kontinent do roku 2050. Európska zelená dohoda rieši klimatické a environmentálne výzvy a zároveň rozvíja moderné, konkurencieschopné hospodárstvo efektívne využívajúce zdroje v rámci Agendy 2030 Organizácie Spojených národov a cieľov v oblasti udržateľného rozvoja
                     16
                  .

                  V oznámení o európskej zelenej dohode sa kladie dôraz na záujem Komisie „podporiť prelomové technológie ekologického oceliarstva, ktoré do roku 2030 prinesú bezuhlíkový proces výroby ocele, a (…) preskúmať, či by sa dala využiť časť financovania likvidovaného v rámci Európskeho spoločenstva uhlia a ocele. Vo všeobecnejšom ponímaní pomôže pri zavádzaní takýchto rozsiahlych inovačných projektov inovačný fond EU ETS.“
                     17
                  .

                  Okrem toho sa oznámením „Investičný plán pre udržateľnú Európu. Investičný plán európskej zelenej dohody“, predloženým 14. januára 2020, Komisia zaviazala „navrhnúť revíziu predpisov o Výskumnom fonde pre uhlie a oceľ s cieľom umožniť využívanie časti likvidovaných aktív Európskeho spoločenstva uhlia a ocele. To pomôže zachovať ročný výskumný program VFUO
                     18
                   na úrovni aspoň 40 miliónov EUR, a zároveň napomôže financovanie veľkých projektov zameraných na prelomový výskum a inováciu v oblasti čistej výroby ocele. Výskumné činnosti v uhoľnom odvetví sa budú zameriavať na regióny v procese transformácie v súlade so zásadami Mechanizmu spravodlivej transformácie“
                     19
                  .

                  Tento návrh je takisto v súlade s oznámením z roku 2018 s názvom „Čistá planéta pre všetkých“
                     20
                  , v ktorom sa stanovuje dlhodobá strategická vízia Európskej komisie v oblasti klimaticky neutrálneho hospodárstva v súlade s Parížskou dohodou. V tomto oznámení sa predpokladá, že Komisia preskúma, ako by aktíva Európskeho spoločenstva uhlia a ocele v likvidácii mohli podporiť prelomové technológie pre nízkouhlíkovú výrobu ocele. Komisia prijala 4. marca 2020 návrh európskeho právneho predpisu v oblasti klímy vrátane právne záväzného cieľa, ktorým je dosiahnuť v EÚ do roku 2050 čisté nulové emisie skleníkových plynov
                     21
                  .

                  V tejto revízii sa zohľadňuje aj potreba stimulácie súkromných a verejných investícií do výskumu, inovácií a nových technológií, ktoré rozvíjajú riešenia pre konkurencieschopnejší a udržateľnejší priemysel, ako sa zdôrazňuje v oznámení Komisie z roku 2016 s názvom „Oceľ: Ochrana udržateľných pracovných miest a rastu v Európe“
                     22
                  .

                  Vzhľadom na uvedený vývoj politiky je potrebné harmonizovať ciele výskumného programu VFUO a jeho viacročné technické usmernenia s uvedeným vývojom politiky, a najmä s cieľmi európskej zelenej dohody.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom je článok 2 ods. 2 protokolu (č. 37) o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ, ktorý je pripojený k zmluvám.

               •Subsidiarita (v prípade inej ako výlučnej právomoci)

                  Navrhované zmeny výskumného programu VFUO sa môžu uskutočniť len na úrovni EÚ prostredníctvom revízie právneho základu.

               •Proporcionalita

               Návrh je potrebný na stanovenie opatrení nevyhnutných na vykonávanie protokolu o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ tvoriaceho prílohu k Zmluvám o EÚ.

               •Výber nástroja

               So zreteľom na článok 2 ods. 2 protokolu (č. 37) môže Rada kvalifikovanou väčšinou na návrh Komisie a po porade s Európskym parlamentom zmeniť rozhodnutie Rady 2008/376/ES.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Návrh vychádza z výsledkov správy za sedemročný cyklus podávania správ, v rámci ktorého sa monitoruje výskumný program VFUO, vrátane posúdenia očakávaných prínosov za účasti skupiny odborníkov
                     23
                  . Posledná správa za sedemročný cyklus podávania správ bola uverejnená 5. februára 2020
                     24
                  . Odborníci analyzovali fungovanie výskumného programu VFUO a posúdili technologický vývoj a očakávané prínosy programu pre odvetvie a spoločnosť a vypracovali odporúčania na zlepšenie programu vrátane revízie právneho základu.

               •Konzultácie so zainteresovanými stranami

                  Subjekty zainteresované vo VFUO sa zúčastnili na niekoľkých ad hoc stretnutiach, ako aj osobitných zasadnutiach poradnej skupiny (poradná skupina pre uhlie – CAG, poradná skupina pre oceľ – SAG) a zasadnutiach výboru pre uhlie a oceľ (ekvivalent programového výboru v programe Horizont 2020).

               •Získavanie a využívanie expertízy

               Predbežné výsledky tejto správy z monitorovania a hodnotenia VFUO boli predstavené na seminári „Oceľ a uhlie: nová perspektíva. Európsky výskum a inovácie v akcii“, ktorý zorganizovala Európska komisia 28. marca 2019 a na ktorom sa zúčastnilo viac ako 100 zainteresovaných strán
                  25
               .

               •Posúdenie vplyvu

                  Posúdenie vplyvu nie je pre navrhovanú revíziu potrebné.

               •Regulačná vhodnosť a zjednodušenie

                  Návrh vychádza z výsledkov správy z monitorovania a hodnotenia VFUO za sedemročný cyklus podávania správ, na základe ktorej sa plánuje pravidelné preskúmanie výskumného programu VFUO, vrátane posúdenia očakávaných prínosov.

               •Základné práva

               Návrh je v súlade s ochranou základných práv.

               4.VPLYV NA ROZPOČET

               Návrh nevytvára žiadne nové záväzky na ťarchu všeobecného rozpočtu v kontexte súčasného VFR.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

               Monitorovanie a hodnotenie vykonávania programu VFUO sa uskutoční v roku 2027.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

               Revízia sa týka ustanovení uvedených v kapitole II oddieloch 1, 3 a 4 rozhodnutia Rady 2008/376/ES (článok 2 a články 4 – 10). V revízii sa takisto navrhuje aktualizovať články 28, 39 a 41. Napokon sa navrhuje doplniť nový článok 17a medzi oprávnené činnosti stanovené v kapitole III oddiele 2.

               Cieľom revízie je:

               ·aktualizovať ciele výskumu v sektore uhlia (články 4, 5, 6, 7) v súlade s európskou zelenou dohodou a Mechanizmom spravodlivej transformácie,

               ·aktualizovať ciele výskumu v sektore ocele (články 8, 9, 10 a 10a) v súlade s európskou zelenou dohodou a investičným plánom pre udržateľnú Európu,

               ·vložiť nový článok 17a medzi oprávnené činnosti výskumného programu VFUO s cieľom zahrnúť výskumné činnosti v rámci spoločne programovaných európskych partnerstiev medzi financovateľné činnosti. Takýmito partnerstvami by sa mohol podporiť najmä výskum v sektore ocele prostredníctvom rozvoja procesov výroby ocele pri takmer nulových emisiách do roku 2030 a prostredníctvom skvalitňovania demonštračných zariadení týchto technológií na priemyselnej úrovni,

               ·zrušiť odkaz na konzultáciu s výborom (články 28 a 41), ak sa odhadovaná suma príspevku Európskej únie v rámci výskumného programu VFUO rovná 0,6 milióna EUR alebo je vyššia,

               ·uplatniť všeobecné pravidlá týkajúce sa platených externých odborníkov stanovené v nariadení o rozpočtových pravidlách namiesto osobitného režimu pre odborníkov výskumného rámcového programu,

               ·zrušiť odkaz na možnosť zmeniť oddiely 3 a 4 kapitoly II prostredníctvom vykonávacích opatrení (článok 41), aby sa primerane uplatňovali zásady uplatniteľné na splnomocnenia uvedené v legislatívnych aktoch, ktoré sú stanovené v Medziinštitucionálnej dohode z 18. júna 2019 o nezáväzných kritériách na uplatňovanie článkov 290 a 291 Zmluvy o fungovaní Európskej únie
                  26
               .

               2020/0141 (NLE)

               Návrh

               ROZHODNUTIE RADY,

               ktorým sa mení rozhodnutie 2008/376/ES o prijatí výskumného programu Výskumného fondu pre uhlie a oceľ a o viacročných technických pokynoch pre tento program

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Protokol (č. 37) o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ, pripojený k Zmluve o Európskej únii a k Zmluve o fungovaní Európskej únie, a najmä na jeho článok 2 druhý odsek,

               so zreteľom na návrh Európskej komisie,

               so zreteľom na stanovisko Európskeho parlamentu
                  27
               ,

               keďže:

               (1)Únia 5. októbra 2016 ratifikovala Parížsku dohodu
                  28
               . Touto medzinárodnou dohodou sa vyzývajú strany, ktoré ju ratifikovali, aby posilnili globálnu reakciu na hrozbu zmeny klímy zameranú na obmedzenie globálneho zvýšenia teploty výrazne pod 2 °C.

               (2)V súlade s Parížskou dohodou uverejnila Európska komisia 11. decembra 2019 „Európsku zelenú dohodu“, v ktorej sa Komisia zaviazala, že bude „riešiť klimatické a environmentálne výzvy“ a „transformovať EÚ na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje, kde budú do roku 2050 čisté emisie skleníkových plynov na nule a kde hospodársky rast nezávisí od využívania zdrojov.“
                  29
               . V oznámení o európskej zelenej dohode, v ktorom sa stanovuje nová stratégia rastu, sa ohlasuje potreba podporiť prelomové technológie ekologického oceliarstva, ktoré do roku 2030 povedú k vzniku bezuhlíkového procesu výroby ocele, a preskúmať, či by sa dala využiť časť financovania likvidovaného v rámci Európskeho spoločenstva uhlia a ocele. V oznámení o európskej zelenej dohode sa tiež uvádza, že „všetky opatrenia a politiky EÚ by sa mali stmeliť tak, aby EÚ pomohli uskutočniť úspešnú a spravodlivú transformáciu smerom k udržateľnej budúcnosti“. V súlade so zásadou „nespôsobovať škodu“, ktorá je zakotvená v oznámení o európskej zelenej dohode, sa výskumné ciele výskumného programu VFUO revidujú tak, aby už nezahŕňali činnosti, ktoré pokračujú v ťažbe, spracovaní a nezmenšenom využívaní uhlia.

               (3)Únia presadzuje ambicióznu politiku v oblasti klímy a zaviedla regulačný rámec na dosiahnutie svojho cieľa znížiť emisie skleníkových plynov do roku 2030. V nariadení (EÚ) 2018/1999
                  30
                sa stanovujú legislatívne základy spoľahlivého, inkluzívneho, nákladovo efektívneho, transparentného a predvídateľného riadenia energetickej únie a opatrení v oblasti klímy (ďalej len „mechanizmus riadenia“), ktorým sa zabezpečí dosiahnutie zámerov a cieľov energetickej únie do roku 2030 a dlhodobých zámerov a cieľov energetickej únie v súlade s Parížskou dohodou o zmene klímy z roku 2015.

               (4)Komisia vo svojom oznámení „Investičný plán pre udržateľnú Európu. Investičný plán európskej zelenej dohody“ ohlásila svoj zámer navrhnúť revíziu rozhodnutia Rady 2008/376/ES
                  31
                aj s cieľom umožniť financovanie veľkých projektov zameraných na prelomový výskum a inováciu v oblasti čistej výroby ocele, ako aj výskumných činností v sektore uhlia v súlade so zásadami Mechanizmu spravodlivej transformácie.

               (5)V správe z monitorovania a hodnotenia výskumného programu Výskumného fondu pre uhlie a oceľ (ďalej len „výskumný program“) sa okrem toho odporúča zmeniť výskumné ciele týkajúce sa uhlia a ocele stanovené v oddieloch 3 a 4 kapitoly II rozhodnutia 2008/376/ES a podporiť prelomový výskum v sektore ocele, ako aj symbolické projekty v sektore uhlia.

               (6)Preto treba zosúladiť ciele výskumného programu VFUO s medzinárodnými dohodami, ako je Parížska dohoda, ako aj s vedeckými, technologickými a politickými cieľmi Únie v oblasti klimatickej neutrality do roku 2050.

               (7)Spoločne programované partnerstvá sa ukázali ako účinné pri združovaní zdrojov na spoločný európsky výskumný cieľ. S cieľom pomôcť dosiahnuť klimaticky neutrálne hospodárstvo do roku 2050 je potrebné stanoviť možnosť poskytovať podporu prostredníctvom spoločne programovaných európskych partnerstiev v súčinnosti a v súlade s inými programami. Európske partnerstvo by mohlo byť ideálnym nástrojom na združovanie zdrojov na podporu výskumu prelomových technológií na zníženie emisií CO2 v oceliarskom priemysle.

               (8)Rozhodnutie 2008/376/ES by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

               Článok 1

               Rozhodnutie 2008/376/ES sa mení takto:

               1.V článku 2 sa druhý odsek nahrádza takto:

               „Výskumný program poskytuje podporu pre spoločný výskum v sektoroch uhlia a ocele. Z výskumného programu sa takisto poskytne podpora na prelomové technológie ekologického oceliarstva, ktoré povedú k vzniku projektov výroby ocele pri takmer nulových emisiách, a na výskumné projekty na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie a v súlade s článkom 4 ods. 2 rozhodnutia Rady 2003/76/ES. Výskumný program je v súlade s politickými, vedeckými a technologickými cieľmi Únie a dopĺňa činnosti vykonávané v členských štátoch a v rámci súčasných výskumných programov EÚ, predovšetkým rámcového programu v oblasti výskumu, technologického rozvoja a demonštračných činností (ďalej len „výskumný rámcový program“).“

               2.Článok 4 sa nahrádza takto:

               „Článok 4

               Podpora spravodlivej transformácie uhoľného priemyslu a regiónov

               1.Výskumné projekty podporujú prechod na klimaticky neutrálne hospodárstvo Únie do roku 2050 s cieľom podporiť postupné vyraďovanie fosílnych palív, rozvíjať alternatívne aktivity v bývalých banských lokalitách a zabrániť environmentálnym škodám z uhoľných baní v procese zatvárania a z bývalých uhoľných baní a ich okolia alebo ich napraviť. Projekty sa zameriavajú predovšetkým na:

               a)vývoj a skúšanie technológií zachytávania, využívania a ukladania oxidu uhličitého;

               b)využívanie geotermálnej energie v bývalých uhoľných lokalitách;

               c)neenergetické využitia a ťažbu surovín z banského odpadu a zvyškov z produkcie bývalých uhoľných baní alebo uhoľných baní v procese zatvárania, pričom sa náležite posúdi, či je ich vplyv na klímu, životné prostredie a zdravie minimalizovaný a nižší ako alternatívne riešenia;

               d)zmenu účelu bývalých baní na ťažbu čierneho a hnedého uhlia, ako aj infraštruktúry súvisiacej so sektorom uhlia, vrátane služieb týkajúcich sa dodávky energie, v súlade s klimaticky neutrálnou transformáciou šetrnou k životnému prostrediu;

               e)podporu rozvoja účinných programov rekvalifikácie a zvyšovania kvalifikácie pracovnej sily, ktorej sa dotýka postupné zatváranie uhoľných baní. Zahŕňa to výskumné činnosti týkajúce sa odbornej prípravy a rekvalifikácie pracovnej sily, ktorá je alebo bola zamestnaná v sektore uhlia.

               2.Osobitná pozornosť sa venuje posilneniu vedúceho postavenia Európy pri riadení transformácie bývalých uhoľných baní a infraštruktúry súvisiacej so sektorom uhlia prostredníctvom technologických a netechnologických riešení, a to aj na podporu transferu technológií a netechnologických riešení. Výskumné činnosti s týmito cieľmi musia predstavovať hmatateľné klimatické a environmentálne prínosy v súlade s cieľom klimatickej neutrality do roku 2050.“

               3.Článok 5 sa nahrádza takto:

               „Článok 5

               Zlepšenie kvality a bezpečnosti

               V projektoch týkajúcich sa činností uvedených v článkoch 4 a 6 sa zohľadňujú otázky týkajúce sa bezpečnosti v uhoľných baniach v procese zatvárania a bývalých uhoľných baniach s cieľom zlepšiť pracovné podmienky, bezpečnosť a ochranu zdravia pri práci, ako aj environmentálne otázky majúce škodlivý vplyv na zdravie.

               Výskumné projekty sa zameriavajú na choroby súvisiace s ťažobnými činnosťami s cieľom zlepšiť zdravie ľudí žijúcich v uhoľných regiónoch v procese transformácie. Výskumné projekty tiež zabezpečia ochranné opatrenia počas zatvárania baní a v bývalých baniach.“

               4.Článok 6 sa nahrádza takto:

               „Článok 6

               Minimalizácia environmentálnych vplyvov uhoľných baní v procese transformácie

               1.Výskumné projekty sa snažia minimalizovať vplyvy uhoľných baní v procese zatvárania a bývalých uhoľných baní na atmosféru, vodu a pôdu. Výskum sa zameria na zachovanie a obnovu prírodných zdrojov pre budúce generácie a minimalizáciu environmentálneho vplyvu uhoľných baní v procese zatvárania a bývalých baní.

               2.Prednosť sa dáva projektom, ktoré sledujú jeden alebo viaceré z týchto cieľov:

               a)nové a vylepšené technológie, aby sa zabránilo znečisťovaniu životného prostredia, vrátane úniku metánu, z uhoľných baní v procese zatvárania, bývalých baní a ich okolia (okrem iného atmosféry, zeme, pôdy a vody);

               b)zachytávanie, minimalizácia emisií skleníkových plynov a vyhýbanie sa produkcii týchto emisií, najmä metánu z uhoľných ložísk baní v procese zatvárania;

               c)nakladanie s a banským odpadom, popolčekom a produktmi odsírenia z uhoľných baní v procese zatvárania a z bývalých uhoľných baní a ich opätovné využívanie, spolu s ďalšími formami odpadu, ak je to relevantné;

               d)obnova odpadových háld a priemyselné využitie zvyškov z ťažby a spotreby uhlia v uhoľných regiónoch v procese transformácie;

               e)ochrana hladín podzemnej vody a čistenie odpadovej banskej vody;

               f)obnova životného prostredia v oblasti bývalých zariadení alebo zariadení, ktoré využívali uhlie a sú v procese zatvárania, a v ich okolí, najmä vody, zeme, pôdy a biodiverzity;

               g)ochrana povrchovej infraštruktúry pred účinkami poklesu pôdy v krátkodobom a dlhodobom horizonte.“

               5.Článok 7 sa zrušuje.

               6.Článok 8 sa nahrádza takto:

               „Článok 8

               Nové, udržateľné a nízkouhlíkové procesy výroby ocele a konečnej úpravy

               Výskum a technologický rozvoj (VTR) sa zameriava na vývoj, demonštráciu a zlepšovanie procesov výroby ocele pri takmer nulových emisiách s cieľom zlepšiť kvalitu výrobkov a zvýšiť produktivitu. Neoddeliteľnou súčasťou požadovaných činností je podstatné zníženie emisií, spotreby energie, uhlíkovej stopy a iných vplyvov na životné prostredie, ako aj zachovanie zdrojov. Výskumné projekty sa zameriavajú na jednu alebo viaceré z týchto oblastí:

               a)nové a zlepšené prelomové procesy a operácie výroby železa a ocele pri takmer nulových emisiách s osobitným dôrazom na priame vyhýbanie sa emisiám uhlíka a/alebo inteligentné využívanie uhlíka;

               b)optimalizácia procesu výroby ocele a reťazca spracovania (vrátane výroby železa a ocele, procesov založených na pretavení recyklovaného šrotu, sekundárnej metalurgie, odlievania, valcovania, konečnej úpravy a/alebo pokovovania) prostredníctvom prístrojového vybavenia, odhaľovania vlastností medziproduktov a konečných produktov, modelovania, kontroly a automatizácie vrátane digitalizácie, využívania veľkých dát a/alebo umelej inteligencie a akýchkoľvek iných moderných technológií;

               c)integrácia procesu výroby ocele a efektívnosť procesu výroby ocele pri takmer nulových emisiách;

               d)údržba a spoľahlivosť nástrojov výroby ocele;

               e)techniky na zvýšenie recyklovateľnosti, recyklácia a opätovné využitie ocele a rozvoj obehového hospodárstva;

               f)techniky na zvýšenie energetickej účinnosti výroby ocele prostredníctvom zhodnotenia odpadového tepla, predchádzania energetickým stratám, hybridných vykurovacích techník a riešení energetického manažérstva;

               g)inovačné technológie a riešenia pre procesy výroby železa a ocele, ktoré podporujú medziodvetvové činnosti, demonštračné projekty integrujúce výrobu energie s nulovými emisiami alebo prispievajúce k čistému vodíkovému hospodárstvu.“

               7.Článok 9 sa nahrádza takto:

               „Článok 9

               Pokročilé akostné triedy ocele a ich využitia

               VTR sa zameriava na splnenie požiadaviek používateľov ocele s cieľom vyvíjať nové produkty vyrobené pri takmer nulových emisiách a na vytváranie nových trhových príležitostí pri súčasnom znížení emisií a vplyvov na životné prostredie. V kontexte technológií uvedených v článku 8 sa výskumné projekty zameriavajú na jednu alebo viaceré z týchto oblastí s cieľom dopracovať sa v Únii k procesom výroby ocele pri takmer nulových emisiách:

               a)nové pokročilé akostné triedy ocele;

               b)zlepšenie vlastností ocele, ako sú mechanické a fyzikálne vlastnosti, vhodnosť na ďalšie spracovanie, vhodnosť pre rôzne využitia a rozličné pracovné podmienky;

               c)predĺženie životnosti najmä zlepšením odolnosti ocelí a oceľových konštrukcií proti teplu a korózii, mechanickej a tepelnej únave a/alebo iným zhoršujúcim sa účinkom;

               d)predikatívne simulačné modely pre mikroštruktúry, mechanické vlastnosti a výrobné procesy;

               e)technológie týkajúce sa tvarovania, zvárania a spájania ocele a iných materiálov;

               f)normalizácia skúšobných metód a metód hodnotenia;

               g)ocele vysokej kvality pre využitie napr. v mobilite, vrátane udržateľnosti, metód ekodizajnu, modernizácie, úspory hmotnosti a/alebo bezpečnostných riešení.“

               8.Článok 10 sa nahrádza takto:

               „Článok 10

               Zachovanie zdrojov, ochrana životného prostredia a obehové hospodárstvo

               Pri výrobe ocele i pri jej používaní tvorí neoddeliteľnú súčasť VTR zachovávanie zdrojov, ochrana ekosystémov, prechod na obehové hospodárstvo a otázky bezpečnosti. Výskumné projekty sa zameriavajú na jednu alebo viaceré z týchto oblastí:

               a)techniky na recykláciu zastaranej ocele a vedľajších produktov z rôznych zdrojov a zvýšenie kvality oceľového šrotu;

               b)spracovanie odpadu a zhodnotenie cenných druhotných surovín, vrátane trosiek, vnútri a mimo oceliarskeho závodu;

               c)kontrola znečistenia a ochrana životného prostredia na mieste výkonu práce a v jeho okolí a v oceliarskom závode: plynné, tuhé alebo kvapalné emisie, vodné hospodárstvo, hluk, zápach, prach atď.;

               d)dizajn akostných tried ocele a skladaných konštrukcií, ktoré uľahčujú jednoduchú obnovu ocele na recykláciu alebo opätovné využitie;

               e)využívanie technologických plynov a odstraňovanie emisií z odpadových plynov z výroby ocele;

               f)posudzovanie životného cyklu a zohľadňovanie životného cyklu pri výrobe a využívaní ocele.“

               9.Vkladá sa nový článok 10a:

               „Článok 10a

               Riadenie pracovnej sily a pracovné podmienky

               Výskumné projekty sa zameriavajú na jednu alebo viaceré z týchto oblastí:

               a)rozvoj a šírenie kompetencií s cieľom udržať krok s novými procesmi výroby ocele pri takmer nulových emisiách, ako je digitalizácia, a zohľadniť princíp celoživotného vzdelávania;

               b)zlepšovanie pracovných podmienok vrátane ochrany zdravia, bezpečnosti a ergonómie na pracovisku a v jeho okolí.“

               10.Vkladá sa nový článok 17a:

               „Článok 17a

               Európske partnerstvá

               1.Časť výskumného programu sa môže vykonávať prostredníctvom spoločne programovaných európskych partnerstiev zriadených v súlade s pravidlami stanovenými v [článku 8 a prílohe III k nariadeniu o programe Horizont Európa].

               2.Na účely tohto článku je spoločne programované európske partnerstvo iniciatívou pripravenou s včasným zapojením členských štátov, v rámci ktorej sa Únia spolu so súkromnými a/alebo verejnými partnermi (ako napríklad priemysel, univerzity, výskumné organizácie, subjekty poverené vykonávaním verejnej služby na miestnej, regionálnej, národnej alebo medzinárodnej úrovni alebo organizácie občianskej spoločnosti vrátane nadácií a MVO) zaviažu spoločne podporovať rozvoj a vykonávanie programu výskumných činností. Spoločne programované európske partnerstvá sú zriadené na základe memoránd o porozumení a/alebo zmluvných dojednaní medzi Komisiou a verejnými a/alebo súkromnými partnermi a špecifikujú sa v nich ciele partnerstva, príslušné záväzky partnerov poskytnúť peňažné a/alebo nepeňažné príspevky, kľúčové ukazovatele výkonnosti a vplyvu a výsledky, ktoré sa majú dosiahnuť. Zahŕňajú identifikáciu doplňujúcich výskumných činností, ktoré sú vykonávané partnermi a výskumným programom.

               3.V rámci spoločne programovaných európskych partnerstiev môže výskumný program poskytovať finančné prostriedky na činnosti oprávnené v rámci tohto oddielu, a to vo forme uvedenej v článku 30. Okrem toho môže poskytovať finančné prostriedky formou ocenení.“

               11.V článku 28 sa odsek 4 nahrádza takto:

               „4. Komisia rozhodne o výbere projektov a pridelení finančných prostriedkov.“

               12.Článok 39 sa nahrádza takto:

               „Článok 39

               Vymenúvanie nezávislých a vysokokvalifikovaných odborníkov

               Pri vymenúvaní nezávislých a vysokokvalifikovaných odborníkov uvedených v článku 18, článku 28 ods. 2 a v článku 38 sa uplatňujú ustanovenia uvedené v článku 237 nariadenia Európskeho parlamentu a Rady (EÚ) 2018/10463.“

               _________________________

               3 Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).“

               13.V článku 41 sa vypúšťajú písmená a) a c).

               Článok 2

               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa odo dňa začatia uplatňovania rozhodnutia 2003/76/ES alebo od 1. januára 2021, podľa toho, čo nastane neskôr.

               V Bruseli

                     Za Radu

                     predseda

                     (1)

                        Rozhodnutie Rady 2008/376/ES z 29. apríla 2008 o prijatí výskumného programu Výskumného fondu pre uhlie a oceľ a o viacročných technických pokynoch pre tento program (Ú. v. EÚ L 130, 20.5.2008, s. 7).

                     (2)

                        K dispozícii na:
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (3)

                        Poradná skupina pre uhlie a poradná skupina pre oceľ predložili svoje pripomienky 3., resp. 4. decembra 2019. Informácie sú k dispozícii v Registri skupín odborníkov Komisie:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626
                  .

                     (4)

                        Výbor pre uhlie a oceľ schválil navrhovaný prístup 19. decembra 2019.

                     (5)

                        Mnohostranná zmluva, kapitola XXVII Životné prostredie, 7.d Parížska dohoda. Nadobudla platnosť 4. novembra 2016.

                     (6)

                        Oznámenie Európskej komisie „Európska zelená dohoda“, Brusel, 11. decembra 2019, COM(2019) 640.

                     (7)

                        Oznámenie Európskej komisie „Investičný plán pre udržateľnú Európu. Investičný plán európskej zelenej dohody“, Brusel, 14. januára 2020, COM(2020) 21.

                     (8)

                        Oznámenie Európskej komisie „Nový akčný plán EÚ pre obehové hospodárstvo“, Brusel, 11. marca 2020, COM(2020) 98.

                     (9)

                        Oznámenie Európskej komisie „Nová priemyselná stratégia pre Európu“, Brusel, 10. marca 2020, COM(2020) 102.

                     (10)

                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).

                     (11)

                        Rozhodnutie Rady 2003/76/ES z 1. februára 2003, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele (Ú. v. EÚ L 29, 5.2.2003, s. 22). Zmenené rozhodnutím Rady 2018/599 zo 16. apríla 2018.

                     (12)

                        Protokol (č. 37) o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ (Ú. v. EÚ C 115, 9.5.2008, s. 327 – 328).

                     (13)

                        Rozhodnutie Rady 2003/77/ES z 1. februára 2003, ktorým sa ustanovujú viacročné finančné usmernenia na riadenie aktív ESUO v likvidácii a na riadenie aktív Výskumného fondu uhlia a ocele po skončení tejto likvidácie (Ú. v. EÚ L 29, 5.2.2003, s. 25 – 27). Zmenené rozhodnutím Rady 2008/750/ES.

                     (14)

                        Európsky dvor audítorov, „Preskúmanie č. 10/2019: Európske spoločenstvo uhlia a ocele: likvidácia prebieha podľa plánu, financovanie výskumu však už nie je udržateľné“, 2019. Dostupné na:
                  https://www.eca.europa.eu/lists/ecadocuments/rw19_10/rw_ecsc_en.pdf
                  .

                     (15)

                        COM(2019) 640.

                     (16)

                  https://sustainabledevelopment.un.org/post2015/transformingourworld
                  .

                     (17)

                        COM(2019) 640, s. 8, 9.

                     (18)

                        Dodržiavanie Protokolu (č. 37) o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ. Ú. v. EÚ C 115, 9.5.2008, s. 327 – 328.

                     (19)

                        COM(2020) 21, s. 18.

                     (20)

                        Oznámenie Európskej komisie „Čistá planéta pre všetkých. Európska dlhodobá strategická vízia pre prosperujúce, moderné, konkurencieschopné a klimaticky neutrálne hospodárstvo, COM(2018) 773.

                     (21)

                        Návrh nariadenia Európskeho parlamentu a Rady, ktorým sa stanovuje rámec na dosiahnutie klimatickej neutrality a mení nariadenie (EÚ) 2018/1999 (európsky právny predpis v oblasti klímy).

                     (22)

                        Oznámenie Európskej komisie „Oceľ: Ochrana udržateľných pracovných miest a rastu v Európe“, COM(2016) 155.

                     (23)

                        Správa z monitorovania a hodnotenia sa uvádza v ustanoveniach rozhodnutia Rady č. 2008/376/ES uverejneného v Úradnom vestníku z 20. mája 2008 (Ú. v. EÚ L 130/7) a zmeneného rozhodnutím Rady 2017/955 z 29. mája 2017. Táto skupina odborníkov sa stanovuje vo vykonávacom rozhodnutí Komisie C(2018) 3245 z 30. 5. 2018.

                     (24)

                        K dispozícii na:
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (25)

                        Európska komisia, GR RTD, „Oceľ a uhlie: Európsky výskum a inovácie v akcii“, 2019. K dispozícii online:
                  https://publications.europa.eu/s/mmQ7
                  .

                     (26)

                        Nezáväzné kritériá na uplatňovanie článkov 290 a 291 Zmluvy o fungovaní Európskej únie – 18. jún 2019 (Ú. v. EÚ C 223, 3.7.2019, s. 1 – 4).

                     (27)

                        Ú. v. EÚ C …, …, s. ….

                     (28)

                        Mnohostranná zmluva, kapitola XXVII Životné prostredie, 7.d Parížska dohoda. Nadobudla platnosť 4. novembra 2016.

                     (29)

                        COM(2019) 640, s. 2.

                     (30)

                        Ú. v. EÚ L 328, 21.12.2018, s. 1 – 77.

                     (31)

                        Rozhodnutie Rady 2008/376/ES z 29. apríla 2008 o prijatí výskumného programu Výskumného fondu pre uhlie a oceľ a o viacročných technických pokynoch pre tento program (Ú. v. EÚ L 130, 20.5.2008, s. 7).